Mæting á borgarafund um einelti fór fram úr björtustu vonum Borgnesingar og nærsveitungar fjölmenntu á borgarafund um einelti undir yfirskriftinni „ Það þarf heilt þorp til að ala upp barn “ sem fram fór í Hjálmakletti í gærkvöldi . Að sögn Kristínar Gísladóttur , sem skipulagði fundinn ásamt Sigrúnu Katrínu Halldórsdóttur , þá telja þær að um 550 manns á öllum aldri hafi mætt . „ Mæting fór alveg fram úr okkar björtustu vonum og erum við alveg himinlifandi með þennan áhuga , “ sagði Kristín sem segir ljóst að íbúar vilji einelti burt úr samfélaginu . „ Eins og fram hefur komið renndum við aðeins blint í sjóinn þegar við hófum að skipuleggja fundinn en væntingar okkar til hans voru að vekja samfélagið allt til umhugsunar um einelti og afleiðingar þess . Við vildum nálgast þetta með jákvæðni að leiðarljósi og skapa um leið meðbyr hjá fólki til að vinna með í baráttunni að fundi loknum . Fundurinn mætti öllum okkar óskum hvað þetta varðar og var hann yfir heildina séð einlægur . Sem dæmi stigu nokkrir fundarmenn fram og lýstu reynslu sinni af einelti . Þetta hafði áhrif og snerti alla , “ bætti hún við . Hafði ekki upplifað annan eins fund Á fundinum var sýnd heimildamynd um æsku tónlistarmannsins Páls Óskars Hjálmtýssonar sem fjallar um einelti sem hann varð fyrir sem barn . Páll Óskar mætti sjálfur á fundinn ásamt Magnúsi Stefánssyni frá Marita fræðslunni sem gerði myndina og fylgdu þeir henni úr hlaði með framsögum . Einnig héldu erindi á fundinum þau Vilborg Guðnadóttir frá BUGL og Björn Rúnar Egilsson frá Heimili og skóla . Þá stjórnaði Ása Hlín Svavarsdóttir leikstjóri táknrænum gjörningi til að efla samstöðu sem allir gestir tóku þátt í . „ Þau sem héldu erindi fyrir okkur voru himinlifandi með mætinguna og sagði Páll Óskar við okkur að hann hafi ekki upplifað annan eins fund , “ sagði Kristín . Næstu skref segir Kristín vera að nýta meðbyrinn frá fundinum og halda umræðunni um einelti á lofti . „ Verkefnið framundan er að efla foreldrafélögin í samfélaginu og styrkja starf þeirra og þá stefnum við á að mynda nýjan samráðsvettvang í haust . Þetta er bara byrjunin . Við viljum svo koma á framfæri innilegu þakklæti til allra þeirra sem lögðu hönd á plóg við að gera fundinn að veruleika með okkur auk þeirra sem mættu á hann . Fyrir þetta allt erum við afar þakklátar , “ sagði Kristín að lokum .